Sohkaršohkka: Vuosttas geardi Tinderis buvttii vuorddekeahtes vásáhusa | Yle Uutiset | yle.fi\nSápmi 29.5.2020 klo 16:13 | beaividuvvon 29.5.2020 klo 16:13\nÁile-Risten Holmberg lea dán vahku mielde Sohkaršohkas ságastallamin ráhkisvuođa birra. Govva: Hildá Länsman\nMiiba livčče geassi unna geasserománssa haga, muhto dán gease guoimmi ohcama váttásmahttá koronavirus. Buot festiválat ja stuorát doalut leat šluhttejuvvon, ja stuorámus oassi Sohkaršohka guldaleaddjiin oaivvildedje Instagram-gažadeamis, ahte buoremus vuohki gávnnadit livčče albma eallimis.\nOhcejohkalaš Áile-Risten Holmberg ii dieđe maid vuordit dán gease. Son liiko oahpásmuvvat ođđa olbmuiguin, muhto dán vuoro ii vealttekeahttá beasage deaivat ođđa olbmuid.\n– Dieđusge sáhttá háleštit juohkehaččain gii boahtá ovddal, muhto eará ášši leago ieš beroštuvvan dain dahje leatgo dat dus.\nMenddo buorre tinder-bárdni\nHolmberg geavaha ain duollet dálle deitenáppaid dego Tinder. Son ásai Roavvenjárggas, go luđii áppa vuosttas geardde iežas telefovdnii ja deaivvai doppe gánddain, gii lei Oulus eret. Buot orui mannamin bures dassážii go fuobmáiga, ahte leaba fulkkežat.\n– Son orui hui čáppa ja vehá boarrásut, ja de jearai, ahte go mus lea nu earenomáš namma, ahte leango davvin eret. Mun ahte na juo, lean Ohcejogas ja de son logai susge lea sohka Ohcejogas ja aiddo lei leamašan áhkus hávdádusain doppe. Son jearai mu sohkanama, ja ilmmai ahte su eatni sohkanamma lea maid Holmberg.\n– Munnos ledje hui buorit ságastallamat ja son lei áidna geainna ledjen duostan ságastallat. Mo sáhttá leat vejolaš, ahte muhtin oululaš čáppa gánda lea sihkkarit fuolki, čaibmá Áile-Risten Holmberg.\nGuldal olles jearahallama ja eambo ságaid ráhkisvuođas, Tinderis ja guoibmegaskavuođain dán vahku Sohkaršohkas. Sáddagis gulat maiddái guldaleaddjimuitalusa, mii duođašta ahte ráhkisvuohta sáhttá duođaid buollát dán nu gohčoduvvon vuosttas geahčastagas.